system
Răspunde în limba română, în stilul Wikipedia, cat mai corect gramatical.
user
Ce ai despre Cocieri, Dubăsari?
assistant
Cocieri este satul de reședință al comunei cu același nume din raionul Dubăsari, Republica Moldova, situată la altitudinea de 92 metri față de nivelul mării. Distanța directă până la orașul Chișinău este de 40 km.

Istorie 
În anul 1772 d.Hr., încep înscrierile în condica bisericească a satului Cocieri. Acest an este socotit anul întemeierii satului. Biserica din Cocieri poartă hramul "Minunea Arhanghelului Mihail". Deja peste 20 de ani, în 1792 în Cocieri erau 279 de locuitori, în 1850 – 800 locuitori, în 1989 – 4.500 locuitori, în 2009 – circa 4.300 (real azi, în Cocieri sunt circa 4.500 locuitori). În anul 1892, în satul Cocieri activa deja o școala parohială. În anul 1935 este prima promoție a școlii de 7 ani din Cocieri; iar prima promoție a școlii medii de 10 ani este în 1957. Clădirea actuală a liceului este dată în exploatare în noiembrie 1963. În 1928, la Cocieri a fost organizat colhozul "Basarabia Roșie".

Satul Cocieri, în anii 1922-1924, făcea parte din Republica Sovietică Socialistă Ucraineană. În anii 1924-1940, satul Cocieri era în componența Republicii Autonome Sovietice Socialiste Moldovenești. În anii 1940-1991, Cocierii s-au aflat în componența Republicii Sovietice Socialiste Moldovenești, cu excepția anilor 1941-1944, cînd Cocierii erau sub guvernare româno-germană. Din 1991, Cocierii sunt în componența Republicii Moldova.

În vara anului 1936, colhozul din Cocieri și-a procurat primul autocamion ZIS-5 (1,5 tone). Primul șofer din Cocieri a fost Crivițchi Iacov Petrovici.

În 1949, la Cocieri are loc o mare tragedie – în urma explozieai unui obuz de artilerie, au murit 18 premilitari. În anul 1971, ministrul Culturii din URSS, Ecaterina Furțeva, a deschis solemn Casa de Cultură din Cocieri. 

În timpul războiului din Transnistria din 1992, locuitorii satului au luptat împotriva regimului separatist de la Tiraspol. Unitatea militară a Armatei a 14-a (fostă sovietică) a fost respinsă de sătenii înarmați care doreau să trăiască sub controlul de autorităților legale ale Republicii Moldova. De atunci, Cocierii sunt centrul administrativ al părții legitimiste din raionul Dubăsari (al cărui soviet raional se pronunțase pentru Republica Moldova), în timp ce orașul Dubăsari (al cărui soviet orășenesc se pronunțase pentru regimul de la Tiraspol) este capitala părții separatiste din raionul Dubăsari.

Populație
Populația totală este estimată la aproximativ 4.500 de locuitori. Din cauza condițiilor economice, aproximativ 800 de săteni au emigrat în alte localități sau țări. La recensămîntul din anul 2004, populația satului constituia 4.151 de locuitori, dintre care 50,4% bărbați și 49,6% femei. Structura etnică a populației în cadrul satului arăta astfel: 92,19% moldoveni (români), 4,31% ruși, 2,19% ucraineni, 0,58% găgăuzi, 0,26% bulgari, 0,05% evrei, 0,41% alte etnii. În comuna Cocieri au fost înregistrate 1.196 gospodării casnice în anul 2004, iar mărimea medie a unei gospodării era de 3,1 persoane.

Educație

În anul 1963 se ridică o școală în sat (fiind reorganizată, mai tîrziu, ca Liceul Teoretic "Vlad Ioviță").

Clădirea de studii este constituită dintr-un singur etaj cu 20 săli de studiu pentru 600 locuri, pe o suprafață de 2.232 metri pătrați.

În prezent (2016), directoarea Rosca Tatiana conduce un colectiv format din 27 cadre didactice, instruind 312 elevi.

Fiindcă localitatea Cocieri se află în zona controlată de Republica Moldova, în școală se folosește alfabetul latin.

Datorită directorului liceului, Rosca Tatiana, de mai mulți ani instituția de învățămînt merge pas cu pas spre standardele U.E. și capătă un nou evantai educațional.

Tineret

În comuna Cocieri exista pe timpuri (2009-2012) un „Consiliu local de tineret”, care avea  aproximativ 30 de membri voluntari.

Acesta era un serviciu de/și pentru tineri, creat pe lângă Administrația Publică Locală și  Consiliul Raional Dubăsari, ca să asigure participarea activă a tinerilor la viața locală și regională, în special în procesul de luare a deciziilor ce îi privesc.

Consiliul Local al Tinerilor din s.Cocieri era înființat prin decizia Consiliului Raional al autorităților publice raionale de nivelul I și II, în temeiul Legii privind administrația publică raională.

Coordonatorul Consiliului Local al Tinerilor din s.Cocieri, a fost Mihail Tanasiev. Consiliul Local al Tinerilor din s. Cocieri avea și o publicație periodică, „Fii Tînăr”, dar înainte de a tipări al XII-lea număr, ziarul nu a mai văzut lumina zilei, pe motiv că la alegerile locale din 2011 a fost ales un nou primar care nu susținea publicația.

Cultură 
Instituțiile culturale din s. Cocieri sunt Biblioteca publică, școala de arte , biblioteca publică pentru copii, Casa de cultură, muzeul satului. De asemenea în satul Vasilievca, care intră în componența satului Cocieri, funcționează  o casă de cultură. În Cocieri activează și Ansamblului folcloric „Cociereanca”, care este condus de Ludmila Cușnariova

Mass-media 
În comuna Cocieri activează postul de televiziune "Cocieri TV", înființat în 2010.

Galerie de imagini

Probleme politice
Autoritățile separatiste de la Tiraspol creează probleme locuitorilor din Cocieri. Mai multe proprietăți ale agenților economici din Cocieri au fost confiscate de autoritățile separatiste, iar 700 hectare de pământ au rămas nelucrate, din cauza obstacolelor pe care separatiștii le pun liberei circulații a localnicilor în raion, și aceasta în ciuda alegerii unui primar din PCRM. De fapt, autoritățile din Tiraspol doresc să forțeze Cocierii să li se supună.

Localități din raionul Dubăsari
Localități din Transnistria
Localități de pe Nistru